AAP ने बदले दिल्ली के सभी जिला इंचार्ज, विधानसभा चुनाव के मद्देनजर संगठन मजबूत करने की कवायद  
दिल्ली विधानसभा चुनावों की तैयारियों में जुटी AAP 
दिल्ली यूनिट के सभी 14 जिला इंचार्ज बदले गए
अगले चरण में बूथ स्तर के संगठन में होगा फेरबदल
आगामी दिल्ली विधानसभा चुनावों से पहले आम आदमी पार्टी (आप) ने अपना संगठन मजबूत करने की कवायद शुरू कर दी है. पार्टी ने अपनी दिल्ली यूनिट के सभी 14 जिला इंचार्ज बदल दिए हैं. पार्टी का कहना है कि विधानसभा चुनाव की तैयारियों के मद्देनजर यह फेरबदल किए गए हैं. लोकसभा चुनाव में आम आदमी पार्टी ने बेहद खराब प्रदर्शन किया था. पार्टी दिल्ली में एक भी सीट नहीं जीत पाई थी, वोट शेयर 33 फीसदी से घटकर करीब 18 फ़ीसदी पर आ गया जबकि उसके तीन उम्मीदवारों की जमानत भी ज़ब्त हो गई थी. लेकिन लोकसभा जैसी हार पार्टी किसी भी सूरत में विधानसभा चुनावों में नहीं चाहती इसलिए जमीनी स्तर पर संगठन को मजबूत करने के लिए संगठन में इतने बड़े पैमाने पर नए चेहरे नियुक्त करके नया जोश फूंकने की कोशिश है.
नए जिला इंचार्ज की नियुक्ति करते हुए आम आदमी पार्टी के दिल्ली संयोजक गोपाल राय ने कहा, 'आने वाले विधानसभा चुनावों के लिए आम आदमी पार्टी ने पार्टी के संगठन को मजबूत करने की तैयारी शुरू कर दी है. पार्टी सभी 14 जिलों में नए चेहरों को नियुक्त कर रही है. सभी नवनियुक्त नेताओं को पार्टी संगठन को जमीनी स्तर पर मजबूत करने का काम दिया गया है. अगले चरण में बूथ स्तर के संगठन में फेरबदल किया जाएगा.'